**แผนการจัดการเรียนรู้ วิชา จริยศึกษา**

**ชั้นประถมศึกษาปีที่ 6 ปีการศึกษา 2555**

**สาระที่ 4** ผู้สร้างความเป็นหนึ่ง

**มาตรฐานที่ 4.2** สันติและการคืนดี จำนวน 3 คาบ

**1. จุดประสงค์การเรียนรู้**

**1.1 ด้านความรู้**

- มีความรู้และเข้าใจในเรื่องความขัดแย้งระหว่างบุคคลและหมู่คณะ

- แสดงความคิดเห็นเกี่ยวกับปัญหาความขัดแย้งระหว่างบุคคลและในหมู่คณะ และเสนอแนวคิดเพื่อช่วยลดภาวะความขัดแย้งนั้น

**1.2 ด้านทักษะ**

1. ปฏิบัติตนเป็นส่วนหนึ่งของสังคมได้อย่างดี ลดความขัดแย้ง ขจัดปัญหาอันก่อให้เกิดผลกระทบกับฝ่ายต่างๆ

2. ผู้เรียนสามารถปฏิบัติตัวให้มีความกลมเกลียวเข้ากับผู้อื่นได้

**1.3 ด้านคุณลักษณะ**

ผู้เรียนสามารถรับฟังความคิดเห็นของผู้อื่นและหลอมรวมแนวความคิดเพื่อความรักสามัคคีได้

**2. สาระการเรียนรู้**

ความขัดแย้งคือ การไม่ยอมรับฟังความคิดเห็นที่แตกต่างกันระหว่างบุคคล และหมู่คณะการแสดงความคิดเห็นเกี่ยวกับปัญหาความขัดแย้ง พระสันตะปาปา เบเนดิกต์ที่ 16 ทรงกล่าวไว้ในพระวรสารผู้ไถ่ว่า เยาวชนเป็นพระพรที่ทรงคุณค่าของสังคม พลังของเยาวชนสามารถมอบความหวังใหม่ให้แก่โลก ดังนั้นการแสดงความคิดเห็นของเยาวชนจะเป็นสิ่งที่บอกให้ผู้ใหญ่ลดความขัดแย้งลงได้

**3. กิจกรรมการเรียนรู้**

**กิจกรรมการเรียนรู้ คาบที่ 1**

**เนื้อหาของการเรียนรู้ (ความหมายของความขัดแย้งระหว่างบุคคลและในหมู่คณะ)**

**ขั้นนำ**

ให้นักเรียนดูการ์ตูนเรื่องนายพรานกับนกกระจาบแล้วร่วมกันสรุปเหตุการณ์

**ขั้นสอน**

1. ให้นักเรียนอ่านนิทานเรื่องสงครามในชั้น ป.6 โดยให้จับใจความสำคัญของเรื่องและสุ่มเลือกนักเรียนมาพูดสรุปใจความสำคัญของนิทานที่ฟัง

2. ให้นักเรียนแบ่งกลุ่มช่วยกันวิเคราะห์เหตุการณ์จากนิทานโดยใช้คำถาม “ สาเหตุของความขัดแย้งในเรื่อง “สงความในชั้น ป.6”

3. ให้แต่ละกลุ่มส่งตัวแทนออกมานำเสนอผลงานการวิเคราะห์

4. ให้นักเรียนร่วมกันแสดงความคิดเห็นว่าหลังจากมีเหตุการณ์ความไม่เข้าใจกันเกิดขึ้นจนมีการใช้กำลังแล้ว ถ้าเป็นนักเรียนจะทำอย่างไรเพื่อแก้ไขปัญหาและสร้างความสามัคคี

5. เขียนแผนภาพความคิดแสดงสาเหตุความขัดแย้งและแนวทางการสร้างสันติและการคืนดี

**ขั้นสรุป**

ร่วมกันบอกความหมายของความขัดแย้งจากกิจกรรมว่าความขัดแย้ง คือ การไม่ยอมรับฟังความคิดเห็นที่แตกต่างกันระหว่างบุคคลและหมู่คณะ

**กิจกรรมการเรียนรู้ คาบที่ 2**

**เนื้อหาการเรียนรู้ (แสดงความคิดเห็นเกี่ยวกับปัญหาความขัดแย้งระหว่างบุคคลและหมู่คณะ)**

**ขั้นนำ**

ครูให้นักเรียนดูกระจกเงาส่องหน้า และถามประโยชน์ของกระจกว่ามีไว้ทำอะไร (ส่องดูตนเอง ใช้เวลาแต่งตัว เพื่อตรวจดูความเรียบร้อยของตนก่อนจะไปทำกิจกรรมต่างๆ)อธิบายเพิ่มเติมให้นักเรียนเห็นว่ากระจกมีไว้ตรวจดูความเรียบร้อยภายนอก และตัวของนักเรียนใครจะบอกได้ว่าเราประพฤติตัวดีหรือไม่ อย่างไร

**ขั้นสอน**

1. ให้นักเรียนเล่นเกมกระจกเงาสะท้อนตัวเรา

**กติกา** 1.1. แบ่งกลุ่มๆละ 5 – 10 คน และแจกกระดาษคนละ 1 แผ่น เขียนชื่อตัวเอง

1.2.ส่งกระดาษให้นักเรียนคนอื่นเขียนข้อดีและข้อด้อยของเพื่อนที่มีชื่อในกระดาษ และส่งเวียนไปให้ครบจำนวนในกลุ่ม

1.3. เสร็จแล้วให้ส่งคืนเจ้าของชื่อหลังจากทุกคนได้อ่านแล้ว ครูสุ่มตัวอย่างนักเรียน

หนึ่งคนเพื่อซักถาม ความรู้สึกจากการอ่านข้อความนั้นๆ ทั้งจากข้อดีและข้อด้อย นักเรียนรู้สึกอย่างไร

2.ให้นักเรียนร่วมกันอธิบายความรู้สึกต่อความคิดเห็นของเพื่อนที่มีต่อตนเองว่าเป็นจริงตามเพื่อนเขียนหรือไม่และสามารถยอมรับและนำไปเป็นแนวทางการปรับปรุงตนเองในส่วนด้อยได้หรือไม่อย่างไร

**ขั้นสรุป**

นักเรียนและครูร่วมกันสรุปแนวคิดเกี่ยวกับการยอมรับฟังความคิดเห็นของผู้อื่นเพื่อนำมาเป็นแนวทางในการปรับปรุงตนเองโดยใช้บทกลอนของท่านพุทธทาส ภิกขุ

เขามีส่วนเลวบ้างช่างหัวเขา จงเลือกเอาส่วนที่ดีเขามีอยู่

เป็นประโยชน์โลกบ้างยังน่าดู ส่วนที่ชั่วอย่าไปรู้ของเขาเลย

จงหาคนที่ดีในส่วนเดียว อย่ามัวเที่ยวค้นหาสหายเอ๋ย

เหมือนเที่ยวหาหนวดเต่าตายเปล่าเอย ฝึกให้เคยมองแต่ดีมีคุณจริง

**กิจกรรมการเรียนรู้ คาบที่ 3**

**เนื้อหาการเรียนรู้ (เสนอแนวทางเพื่อช่วยลดความขัดแย้งระหว่างบุคคลและหมู่คณะ)**

**ขั้นนำ**

* ให้นักเรียนดูภาพความขัดแย้งในรูปแบบต่างๆที่ครูเตรียมมา เช่น ภาพเด็กทะเลาะกัน

**ขั้นสอน**

1. ให้นักเรียนแบ่งกลุ่ม กลุ่มละ 4-5 คนเพื่อช่วยกันคิดหาสาเหตุของความขัดแย้งของบุคคลต่างๆที่มักเกิดขึ้นตามที่นักเรียนเคยพบเห็นมาตามสื่อสาธารณะต่างๆ

2. ให้นักเรียนแต่ละกลุ่มส่งตัวแทนออกมารายงานหน้าชั้นเรียนถึงสาเหตุความขัดแย้งที่เพื่อนในกลุ่มนำเสนอและสรุปได้ให้เพื่อนฟัง

3. ให้นักเรียนทั้งห้องลงความเห็นว่าเรื่องที่เพื่อนเล่าเรื่องใดมีความน่าสนใจที่สุด

4.ให้นักเรียนนำเรื่องดังกล่าวมาตั้งประเด็นเพื่อร่วมกันอภิปรายค้นหาแนวทางลดความขัดแย้ง

5.ให้นักเรียนสรุปเป็นแผนผังความคิด ถึงสาเหตุและแนวทางแก้ไขของความขัดแย้งของนักเรียน

**ขั้นสรุป**

ครูและนักเรียนร่วมกันสรุปว่าสังคมที่มีความสามัคคีไม่มีความขัดแย้งส่งผลดีต่อตัวเราและประเทศชาติได้

**4. สื่อและแหล่งการเรียนรู้**

**4.1 สื่อการเรียน**

- นิทานเรื่องนายพรานกับนกกระจาบ (<http://www.nitan.happytrendy.com/nitan/chadok033/>)

- นิทานเรื่องสงคราม ชั้น ป.6

- เกมกระจกเงาสะท้อนตัวเรา

- ภาพความขัดแย้ง

- คำกลอนของท่านพุทธทาส

**4.2 แหล่งเรียนรู้**

- ห้องสมุด

- ห้องจริยศึกษา

**5.การวัดและประเมินผล**

1. แบบสังเกตพฤติกรรมการทำงานกลุ่ม

2. ตรวจใบงานเพื่อการเรียนรู้

**ภาคผนวก**

**ใบงานเพื่อการเรียนรู้**

**เรื่อง การเสนอแนวทางแก้ปัญหาความขัดแย้ง**

ชื่อนักเรียน ............................................. นามสกุล ........................................ ระดับชั้น .............................

คำสั่ง ให้นักเรียนเขียนสาเหตุและแก้ไขปัญหาความขัดแย้ง

|  |  |
| --- | --- |
| ข้อขัดแย้ง | แนวทางแก้ไขปัญหาความขัดแย้ง |
|  |  |

|  |  |  |  |  |
| --- | --- | --- | --- | --- |
|  | ดีมาก | ดี | พอใช้ | ปรับปรุง |
| ครู |  |  |  |  |
| ผู้ปกครอง |  |  |  |  |
| เพื่อน |  |  |  |  |
| ตนเอง |  |  |  |  |

แบบประเมิน


นิทาน














**นิทานเรื่อง นายพรานกับนกกระจาบ**



ในอดีตกาล เมื่อพระเจ้าพรหมทัตครองราชสมบัติในนครพาราณสี

ณ ป่าใหญ่แห่งหนึ่ง มีนกกระจาบหลายพันตัวอาศัยอยู่  แต่เมื่อเร็วๆนี้ เป็นที่สังเกตได้ว่า ประชากรนกกระจาบได้หดหายไปจำนวนมาก ฝ่ายหัวหน้าฝูงนกกระจาบเมื่อเห็นพรรคพวกหดหายไปเรื่อยๆ เช่นนั้น ก็พยายามสืบจนได้ความว่า มีนายพรานคนหนึ่งแอบเอาข่ายไปดักจับนกกระจาบ หัวหน้าจึงเรียกประชุมนกกระจาบทั้งหมดแล้วประกาศให้ทราบ และบอกวิธีเอาตัวรอด



“…ดังนั้น ตั้งแต่วันนี้ไป หากพวกเราติดข่ายนายพรานให้พร้อมใจกันเอาศีรษะลอดตาข่าย แล้วพากันออกแรงบินยกข่ายขึ้นไปครอบไว้บนต้นไม้สูงๆ แล้วก็บินหลบออกมาด้านล่าง เท่านี้พวกเราก็จะเอาชีวิตรอดออกมาได้ เข้าใจไหม”

“ครับลูกพี่ พวกเราต้องเอาชีวิตรอดได้แน่นอน”

  ตั้งแต่วันนั้น เมื่อพวกนกถูกข่ายนายพราน พวกมันก็พร้อมใจกันทำตามคำแนะนำของหัวหน้าอย่างเคร่งครัด กว่านายพรานจะปีนขึ้นไปแกะตาข่ายบนต้นไม้ได้ ก็ค่ำมืด จนต้องกลับบ้านมือเปล่าเสียทุกครั้ง ทำให้ถูกเมียที่บ้านเข้าใจผิด



“นี่แกไปดักนกหรือไปดักอย่างอื่น ไม่เห็นมีนกกลับมาสักตัว อย่าให้ฉันรู้นะว่าแกไปแอบมีชู้ที่ไหนน่ะ!!”


“โถๆๆๆ น้องรัก พี่ไม่กล้าหรอก พี่ไปดักนกจริงๆ”

“ไหนล่ะนก หรือว่าน้องนกไม่ทราบ หา!!”

“พี่บอกแล้วไง พี่ไม่กล้าหรอกจ้า… เดี๋ยวนี้นกมันฉลาดขึ้นนะ พอจับมันได้ทีไร มันก็พากันยกข่ายขึ้นไปบนต้นไม้โน่น” นายพรานบอกเล่าให้เมียสุดที่รักฟัง แล้วรีบพูดต่ออย่างเพิ่งนึกขึ้นได้

“แต่คอยดูเถอะ วันนี้มันสามัคคีกันอยู่ ถ้าวันไหนมันขัดคอกันละก็ พี่จะจับมันมาทั้งฝูงเลย” นายพรานหมายมั่น

  ทุกอย่างดูเหมือนจะเป็นไปดังที่นายพรานว่า เพราะการอยู่รวมกันหมู่มากย่อมต้องมีเรื่องกระทบกระทั่งกันเป็นธรรมดา วันหนึ่งในขณะที่นกกระจาบทั้งหลายกำลังคุ้ยเขี่ยหากินกันอยู่นั้น นกกระจาบตัวหนึ่งบินร่อนลงมาเหยียบหัวนกกระจาบอีกตัวโดนไม่ทันสังเกต



“อุ๊ย ขอโทษจ้ะพี่ ฉันไม่ทันมองน่ะ” นกตัวที่บินลงมารีบขอโทษขอโพย

“เฮ้ย บินลงมายังไงวะไม่ดูตาม้าตาเรือ แกล้งกันรึไง” ฝ่ายโดนเหยียบหัวไม่ยอม

“ก็…ฉันขอโทษแล้วนี่”

“แล้วมันหายเจ็บหรอวะ”

“แล้วจะให้ทำยังไงเล่า”

ทั้งสองตัวทะเลาะกันหนักขึ้น นกตัวอื่นๆ ก็แตกเป็นสองฝ่ายเช่นกัน ต่างฝ่ายต่างทะเลาะ ไม่ยอมลงให้แก่กัน

  หัวหน้าฝูงนกกระจาบเห็นดังนั้นก็รู้ดีว่า เมื่อพรรคพวกแตกคอกันอย่างนี้ความหายนะจะต้องมาเยือนเป็นแน่  เมื่อห้ามปรามตักเตือนเท่าไรก็ไม่มีใครฟัง มันจึงชักชวนญาติพี่น้องและผู้ไม่ฝักใฝ่ฝ่ายใดบินหนีไปอยู่ที่อื่น

  รุ่งเช้านายพรานมาซุ่มดักนกตามปกติ เมื่อนกกระจาบลงมาหากินพร้อมกันแล้ว นายพรานจึงกระตุกตาข่ายตลบขึ้นทันที

“เฮ้ยพวกเรา รีบชวยกันยกตาข่ายขึ้นเร็ว” นกกระจาบตัวหนึ่งตะโกน


“ไม่! พวกมันเก่งนักนี่ ให้มันยกสิ”

“ฮึ แกเก่งกว่าข้าไม่ใช่รึ  แกยกสิ”

“เรื่องอะไรจะมาให้พวกข้ายก พวกแกปากดี ยกไปคนเดียวเลย”

“แล้วเรื่องอะไรจะมาให้พวกข้ายกละวะ!!”

เป็นอันว่าเจ้านกกระจาบมัวแต่ทะเลาะกัน ไม่ช่วยกันยกข่ายเหมือนที่เคย เลยถูกจับหักปีก กลับไปกับนายพรานเสียสิ้น



**ข้อคิดจากชาดก** :

1. ความสามัคคีเป็นพลังให้เกิดสันติสุข หากขาดความสามัคคีย่อมถึงความพินาศย่อยยับ

2. เมื่ออยู่ด้วยกัน ย่อมต้องมีการกระทบกระทั่ง หากใครรู้ตัวว่าผิดแล้วกล่าวขออภัย ก็ควรให้อภัยแก่กันและกัน

3. ไม่ควรอยู่ใกล้คนพาล เพราะคนพาลไม่รู้จักให้อภัยใคร

เกมกระจกเงาสะท้อนตัวเรา

**กติกา** 1. แบ่งกลุ่มๆละ 5 – 10 คน และแจกกระดาษคนละ 1 แผ่น เขียนชื่อตัวเอง

[](http://horoscope.mthai.com/wp-content/uploads/2011/02/miror3.jpg) 2. ส่งกระดาษให้นักเรียนคนอื่นเขียนข้อดีและข้อเสียของเพื่อนที่มีชื่อในกระดาษ และส่งเวียนไปให้ครบจำนวนในกลุ่ม

3. เสร็จแล้วให้ส่งคืนเจ้าของชื่อ

คำกลอน

เขามีส่วนเลวบ้างช่างหัวเขา จงเลือกเอาส่วนที่ดีเขามีอยู่

เป็นประโยชน์โลกบ้างยังน่าดู ส่วนที่ชั่วอย่าไปรู้ของเขาเลย

จงหาคนที่ดีในส่วนเดียว อย่ามัวเที่ยวค้นหาสหายเอ๋ย

เหมือนเที่ยวหาหนวดเต่าตายเปล่าเอย ฝึกให้เคยมองแต่ดีมีคุณจริง

ท่านพุทธทาส ภิกขุ

**พฤติกรรมการทำงานกลุ่ม**

กลุ่มที่ (ชื่อกลุ่ม) ..........................................................................................................

สมาชิกในกลุ่ม 1. ....................................2. ......................................................................

3. .......................................4......................................................................

5. ........................................6. .................................................................

**คำชี้แจง :** ให้นักเรียนทำเครื่องหมาย ✓ ในช่องที่ตรงกับความเป็นจริง

|  |  |  |  |
| --- | --- | --- | --- |
| **พฤติกรรมที่สังเกต** | **คะแนน** | | |
| **3** | **2** | **1** |
| 1. มีส่วนร่วมในการแสดงความคิดเห็น |  |  |  |
| 2. มีความกระตือรือร้นในการทำงาน |  |  |  |
| 3. รับผิดชอบในงานที่ได้รับมอบหมาย |  |  |  |
| 4. มีขั้นตอนในการทำงานอย่างเป็นระบบ |  |  |  |
| 5. ใช้เวลาในการทำงานอย่างเหมาะสม |  |  |  |
| รวม |  | | |

**เกณฑ์การให้คะแนน**

พฤติกรรมที่ทำเป็นประจำ ให้ 3 คะแนน

พฤติกรรมที่ทำเป็นบางครั้ง ให้ 2 คะแนน

พฤติกรรมที่ทำน้อยครั้ง ให้ 1 คะแนน

**เกณฑ์การให้คะแนน**

|  |  |
| --- | --- |
| ช่วงคะแนน | ระดับคุณภาพ |
| 13-15 | ดี |
| 8-12 | ปานกลาง |
| 5-7 | ปรับปรุง |